text: 
  Houmarks smukke udspil
  
  Og så vil Strayhorn-repertoiret måske også få lytteren til at genkende
   Ellington-saxofonisten Paul Gonsalves i Hendersons tørre, stoflige og 
  meget træblæser-agtige timbre. I mere fri ( bl.a. tempomæssigt ) 
  spillestil og repertoire kan trommer og melodiinstrument dog gøre sig 
  udmærket alene  -  hvis man altså besidder et så usædvanligt talent 
  som Marilyn Mazur. Det fremgår også af det sigende titelnummer Follow 
  me, Follow you på guitaristen Karsten Houmarks ny CD, hvor 
  trompetisten Uli Beckerhoff, kapelmesteren selv og bassisten Arild 
  Andersen efter tur folder sig ud i samspil med Mazur, hvis 
  fascinerende, flyvsk flagrende trommespil tydeligvis er præget af 
  erfaringerne fra hendes mere blandede slagtøjsarsenal  -  således som 
  man også kunne høre da gruppen i fredags spillede i Copenhagen 
  Jazzhouse. Det er også det hun betjener sig af på pladens øvrige 
  numre, hvor Alex Riel overtager trommerne. På to numre medvirker 
  desuden den britiske sangerinde Norma Winstone  -  som også har 
  skrevet teksterne  -  og på en enkelt skæring pianisten Thomas Clausen
  .
  
  
  
  